Lene Hansen (S), 2008-10-22:
Socialdemokraterne er enige med regeringen i, at der skal indføres madordninger i vores daginstitutioner.
Det har længe været socialdemokratisk politik, at samfundet skal være med til at sørge for, at vores børn får sund mad i dagligdagen.
Nu drejer dette forslag sig om daginstitutioner, men vi kan også sagtens forestille os en tilværelse for vores skolebørn uden de flade, lunkne madpakker, men med sunde madordninger i stil med den, regeringen nu foreslår indført i daginstitutionerne.
Lige så positivt indstillet vi er over for forslagets intentioner, lige så kritiske er vi dog over for, at forældrebetalingen nu skal stige.
I valgkampen lovede regeringen at indføre en madordning i daginstitutionerne til hjælp til de pressede forældre.
Nu viser det sig, at regeringens løfte betød, at forældrene selv skulle have pengene op af lommen.
Børnefamilierne skal nemlig alene bære merudgiften, som følger af indførelsen af madordningerne.
Det er sandelig let at love guld og grønne skove og så bagefter sende regningen til småbørnsforældrene.
Socialdemokraterne vender sig kraftigt imod denne ekstra skat til børnefamilierne.
Selv i de vuggestuer og børnehaver, der indtil nu har haft en madordning, skal forældrene betale denne merskat.
Da vi for et par år siden sænkede forældrebetalingen til 25 pct., var argumentet, at det var blevet for dyrt at få børnene passet.
Nu bliver det igen dyrere.
Vi er meget uforstående over for, hvordan regeringen i 2005 kunne foreslå at nedsætte forældrebetalingen med den begrundelse og jeg citerer - at mange børnefamilier har en trængt økonomi, hvor udgiften til børnepasning vejer tungt, og så 3 år senere igen hæve forældrebetalingen.
Det giver jo ingen mening.
Vi forstår simpelt hen ikke, hvordan regeringen kan tale om et behov for en øget arbejdsstyrke og så samtidig hæve prisen på børnepasning.
Samtidig må vi på det kraftigste beklage, at madordningen for mange tusinde familier vil betyde, at de skal til at betale mere for den samme vare.
Vi har tal, der siger, at der for omtrent 80 pct. af alle vuggestuebørn allerede i dag er en madordning.
Forældrene vil med regeringens forslag nu blive bedt om at betale mere for den samme ydelse.
Her vil regeringen så nok slå på, at det jo er frivilligt for kommunerne at hæve prisen.
Ja, men det er ikke frivilligt, om de vil indføre madordningen, og regeringen lader det jo heller ikke være op til kommunerne selv at afgøre, om de vil hæve skatterne.
Vi mener, at en madordning skal betragtes som en forebyggende indsats, hvortil samfundet skal bidrage økonomisk.
Vi er altså helt uenige i at pålægge børnefamilierne den ekstraskat, som forslaget lægger op til.
Vi er også stærkt kritiske over for udsigten til, at en vuggestueplads nu risikerer at blive meget dyrere i forhold til en dagplejeplads.
Dagplejen vil fortsat have en maksimal forældrebetaling på 25 pct. I daginstitutionerne må forældrebetalingen stige til 30 pct.
Det kan betyde, at familier med ringe økonomi tvinges til at vælge dagpleje frem for et pædagogisk tilbud alene på baggrund af økonomi.
Det er en urimelig forskelsbehandling af de to tilbud, der har hver deres store kvaliteter.
Vi er som sagt meget enige i målet, men for at nå det skal vi gå ad helt andre stier.
Der vil uden tvivl også komme problemer med anlægsbudgetterne i kommunerne.
Regeringen har jo trods fine ord om det modsatte ikke afsat midler til de fornødne anlægsinvesteringer.
Det skal blive spændende at se, hvor stort behovet bliver for nyindretninger af daginstitutionerne, og hvordan kommunerne vil finde penge til det.
Vi har hørt om Hvidovre, hvor man har beregnet, at udgiften til at gøre klar til madordningen med renoveringer og nybygninger vil løbe op i 40-45 mio. kr. ud af et samlet anlægsbudget på 100 mio. kr.
Jeg ved, at det er en lokalpolitisk prioritering at finde pengene, men er det en realistisk mulighed?
Der er jo ikke en eneste ny krone med i forslaget.
Vi håber, at det kommende udvalgsarbejde vil kunne dæmme op for de fejl og mangler, der efter vores mening er i forslaget, og vi har til hensigt at bidrage med en række konstruktive ændringsforslag.